钦定古今图书集成/明伦汇编/闺媛典/第327卷 > 陈氏三节祠碑 陈宗愈
## 钦定古今图书集成/明伦汇编/闺媛典/第327卷 > 陈氏三节祠碑 陈宗愈

予治南靖之三年，稔闻陈氏“三节”事，心甚壮之，欲修
其俎豆而躬祠焉。值庶政埤益，且费靡所出，用兹展
转于怀。今年冬，将上职事听殿最深念不肖之躯为
上守，百里尺寸，罔所报称。唯是人心风俗，枢于节义，
不敢不树之标。顾有节烈如陈氏二妇一女，而使之
祀典阙然，乡里歔欷，非所以慰人心、表闾巷、怿妥贞
“魂，广圣朝旌淑之化也。”爰核官地所赋，岁计入𫄸若
干，捐归陈氏，俾春秋挈牲以共祀事。而予从祀日，率
佐属与博士弟子诣观之，使酹奠祝爇无旷仪。复为
短歌三章，教陈子弟歌而吊之，嗣以为常。呜呼！万形
同萎，真我不死；三节英风烈概终古凛凛，谈之眉轩
而神王想其母子祖孙求仁取义，各得所欲，甘情满
意，含笑而游地下，宁知“百年只影，一旦同归”之可痛
哉！天地真性，至此乃见。彼身名懿烁，岂豫卜而俟耶？
以彼巾帼抗节，流芳且莫翳之，况纡绅缨弁，附青云
而为士者乎？书之以勖观者。